Petrol-onluste nou ook by RichardsbaaiVerkeer is Donderdagoggend by Richardsbaai ook ontwrig (Foto: Skermskoot) Onluste het Donderdagoggend ook op paaie om Richardsbaai, KwaZulu-Natal, geheers, waar vragmotors paaie versper het. Volgens die polisie hou hierdie onluste verband met die sluiting van die N4-snelweg waar ’n groep ontevrede inwoners Woensdag vroegoggend dié snelweg beset het om te betoog oor brandstofprysstygings. Die brandstofprys het Woensdag met meer as R2 per liter gestyg, wat ’n rekordhoogte van meer as R26 per liter beteken. Lt.kol. Nqobile Gwala, polisiewoordvoerder, sê vragmotors het omstreeks 04:00 die R34-pad en die N2-snelweg by Richardsbaai versper. Dit het verkeer tussen Empangeni en Richardsbaai belemmer. Die polisie het egter ingegryp en paaie is teen tyd van publikasie weer vir verkeer oopgestel. Video’s wat op sosiale media versprei is, wys hoe vragmotors vroegoggend die R34-pad in albei rigtings versper. N3 near Richards Bay KZN was blockaded by truckers earlier this morning. They are protesting fuel hikes. The roads have now been cleared. pic.twitter.com/xus4sqPnRJ — Yusuf Abramjee (@Abramjee) July 7, 2022 Intussen is altesaam 37 minibustaxi-bestuurders in hegtenis geneem wat glo by Woensdag se onluste by Mbombela betrokke was. Volgens brig. Selvy Mohlala, polisiewoordvoerder, staan die bestuurders tereg op aanklagte van openbare geweld. Hulle sal na verwagting Donderdag in die landdroshof in Mbombela verskyn. Maroela Media het vroeër berig die N4-snelweg by die Karino-kruising, Montrose-pas, Waterval Boven-tonnel en Machado-tolhek was Woensdagoggend vir verkeer gesluit. Inwoners kon weens dié padversperrings nie op die N4-snelweg in of uit Mbombela beweeg nie. Daar is ook ’n waarskuwing aan inwoners uitgereik om die middedorp weens die onluste te vermy. Volgens Mohlala was daar teen Donderdagoggend geen teken van onluste in die middedorp nie, maar die polisie monitor die situasie noukeurig. Onluste het egter Donderdagoggend op die N4-snelweg by die Kanyamazane- en Matsulu-kruising by Mbombela voortgeduur. Die res van die pad is vir verkeer oopgestel, het Solange Nicholson, woordvoerder van die N4-tolkonsessie, bevestig. #NationalShutdown Mpumalanga Nelspruit ✊ we see you, KZN Richards bay, Empangeni we see you????✊ let's hope all provinces will join very soon. pic.twitter.com/Lesl2glUsx — DieHard???????? (@King_Seafeesow) July 7, 2022